**Заявка**

**на участие во II туре олимпиады «Молодой критик» школьников**

**по башкирской литературе**

|  |  |
| --- | --- |
| Ф.И.О. участника (полностью) | Ганиев Рифат Рафитович |
| Класс | 8 |
| Тема научного проекта | Бер ағас ҡырҡһаң, икене ултрыт.(жанр – эссе) |
| Почтовый адрес, индекс участника  | Зианчуринский район, С.Исянгулово, ул.Магистральная,1 453380 |
| Ф.И.О. научного руководителя (полностью) | Исмагилова Гульбану Ирековна |
| e-mail научного руководителя | gulbanu.ismagilova@mail.ru |
| Контактный телефон научного руководителя | +79273071472 |
| Наименование ОУ (полное и сокращенное название согласно Уставу ОУ) | Муниципальное Общеобразовательное Автономное учреждение башкирская гимназия-интернат с.Исянгулово) МОАУ БГИ с. Исянгулово |
| Телефон руководителя ОУ | (8-347) -2-77-85 |

Бер ағас ҡырҡһаң, икене ултрыт.

Эссе.

 Һәр кешенең тәбиғәт алдында, ата-әсә алдында һәм милләт алдында бурысы бар. Был изге бурысты барыбыҙ ҙа үтәргә тейешбеҙ. Мин был эшемдә тәбиғәт алдындағы бурыстарыбыҙ тураһында язырға булдым. Был турала яҙырға мине Мәрйәм Бураҡаеваның “Шишмә” повесы этәрҙе.

 Мәрйәм Бураҡаева үҙенең был повесында тәбиғәтте һаҡлау проблемаларын күтәрә. 2013 йылда сыҡҡан “Ағиҙел” журналында ул былай тип яҙған: “Диҡҡәт Бураҡаев тәбиғәтте һаҡлау мәсьәләһен ярһып күтәрҙе, киләсәк быуын яҙмышы өсөн битарафтарға йәне-тәне менән көйҙө-янды. Миңә: “Әллә әҙәби әҫәр аша халыҡ куңеленә тиҙерәк етеп булырмы икән? Әйҙә, һин тәбиғәтте һаҡлау проблемаларын әҙәби әҫәрҙәр аша күтәреп ҡара”, – тигән фекер әйтте. Диҡҡәт күтәргән проблемаларҙы мин повестар аша яҡтырттым . “Йәнтөйәк” , “Һүнмәҫ нурҙар” һәм “Шишмә” повестары аша тәбиғәтте һаҡлау проблемаларын асырға тырыштым. Ысынлап та, әҙәби әҫәрҙәр аша халыҡ күңеленә төпкәрәк үтеп инеп , тәрәнерәк уйландырып булғанлығы шунда уҡ күҙгә ташланып тора.”

 Мәрйәм Бураҡаева “Шишмә” повесында Морат образы аша беҙгә үҙенең тәбиғәткә булған ҡараштарын күрһәтә һәм былай тип яҙа : “Мин – ер улымын. Ошо ерҙе йәнем-тәнем менән һөйгән кешемен .Ошо ерҙең үҙем йәшәгәндә генә түгел, ә балаларым, ейәндәрем һәм уларҙың балаларының балалары йәшәгәндә лә гүзәл, хәҙергенән дә гүзәлерәк булыуын теләгән кешемен.”

 Тәбиғәт - ғәжәйеп сер донъяһы бит ул. Уның бер генә матурлығы ла ҡабатланмай. Көн һайын төрлөсә таң ата, көн һайын төрлөсә ҡояш бата, шәфәҡ һыҙыла.Төрлө һүрәттәргә инеп болоттар йөҙә. Ошо үҙе байлыҡ, үҙе шатлыҡ. Әгәр ҙә был тәбиғәт матурлығын кеше күрмәһә,әлбиттә, күңелдәргә нур тулмай. Күңелдәргә нур тулмағас, бөйөк асыштарға, ижадҡа илһам тыумай. Шиғри күңелле халҡыбыҙ ниндәй ғәжәп эпостар ижад иткән, көйҙәр сығарған, йырҙар яҙған. Былар бөтәһе лә тәбиғәткә яҡынлыҡтан, уны өйрәнеүҙән, аңлауҙан килә.

 Һыуҙарыбыҙ зәңгәр, һауаларыбыҙ таҙа, күктәребеҙ бейек, болондарыбыҙ сәскәле, туғайҙарыбыҙ емешле, йылғаларыбыҙ тәрән, мул һыулы һәм балыҡлы, тупрағыбыҙ уңдырышлы, ҡоштарыбыҙ моңло тауышлы, ағастарыбыҙ төрлө-төрлө, урманыбыҙ бай, шишмәләребеҙ саф булғанда ғына беҙ сәләмәт һәм тулы ҡанлы тормош алып бара аласаҡбыҙ. Әгәр инде һыу төптәре тулы быяла ватыҡтары, үлән аралары тулы сүп, урманыбыҙ һауалағы газдан тонсоғоп хәлһеҙ , балыҡтарыбыҙ ағыулы булһа, кеше нисек йәшәһен? Иркенләп һыу инә алмаһа, аҡландарҙа ялан аяҡ йөрөй алмаһа, ял ваҡыттарында рәхәтләнеп балыҡ тотоп ашай алмаһа, кеше өсөн был донъяла йәшәүҙең мәғәнәһе лә ҡалмаясаҡ. Ошолай булыуы бик ихтимал. Сөнки кеше үҙе үк уйлап сығарған бик күп нәмәләр тәбиғәт өсөн бик зыянлы һәм уларҙың күләме артҡандан-арта бар. Ҙур-ҙур заводтар, фабрикалар үҙҙәре сығарған ҡалдыҡтарҙы таҙартмай, бөтә бысраҡтары беҙҙең эсәр һыуҙарыбыҙға ағып төшә. Рәхәт тә инде. Ағыҙҙың – эше лә бөттө, проблема ла юҡ...

 Мәрйәм Бураҡаева үҙенең “Шишмә” повесында ошондай фекерен белдерә: “Минеңсә, был проблема кешелек күпме йәшәй, шул тиклем дауам итер. Әммә мин бер нәмәгә ышанам – кешелек донъяһы уларҙы аҡрынлап хәл итә барыр. Балаларыбыҙ, ейәндәребеҙ завод торбаларын, уларҙан сығып торған ағыулы төтөндө, ҡала өҫтөндә саф һауаның ағыуланыуын онотор. Улар таҙа йылғаларҙа ҡойонор, зәңгәр океандың тәбиғи төҫөнә һоҡланыр. Аяҡтарын быяла ватыҡтары йә консерва ҡалайы йыртып ебәреүҙән ҡурҡмай, ялан аяҡ йүгереп йөрөр. Ошондай киләсәк булдырыу – бөтәһенең дә бурысы. Быны инде аңлау ғына етмәй , ә ихлас эш кәрәк.”

 Мәрйәм Бураҡаеваның “Шишмә” повесын уҡығандан һуң, мин бик ныҡ уйландым. Тәбиғәтте һаҡлау ул үҙебеҙҙең киләсәгебеҙҙе хәстәрләү бит. Ә тәбиғәтте һаҡлайбыҙмы һуң? Мин йәшәгән интернат эргәһенән Ира – Магнитогорск юлы үтә. Минең тәҙрә төбөнән генә көн һайын унлаған ҙур-ҙур машиналарға ҡарағай бүрәнәләр тейәп үтәләр. Ҡайҙа алып баралар, ҡайҙан алғандар – аптырарлыҡ. Ул ағастарҙың иҫәбе-һаны юҡмы әллә? Әллә хужаһы юҡмы? Ағастарҙы ҡырҡып бөтһәк, һулар һауабыҙ булмаясаҡ. Шишмәләребеҙҙе бысраҡ тотһаҡ, үҙебеҙҙең эсәр һыуыбыҙға төкөрөү буласаҡ. Киләсәгебеҙҙе хәстәрләү өсөн һәр кем үҙенең ҡулынан нимә килә, шуны эшләргә тейеш. Тәбиғәткә ялға сыҡҡан саҡта ла үҙебеҙҙең артыбыҙҙан йыйыштырып китеү һис ҡыйын түгел. Юҡҡа ғына халыҡ: “Бер ағасты ҡырҡһаң, икене ултырт”, – тип әйтмәгән бит.